钦定古今图书集成/明伦汇编/闺媛典/第115卷 > 哀赵节妇辞 前人
## 钦定古今图书集成/明伦汇编/闺媛典/第115卷 > 哀赵节妇辞 前人

明嘉靖三十有六载，安丘父老言张氏女死事。张故
书生赵东周妇，归。亡何，赵生坐羸疾，困且殆。张日夜
不解髻，奉汤药，浣中裙，厕牏指尽瘃，顾谓赵生：“即不
令若独死。”赵生死，张大号泣三日，浆水不入口。以间
起，自缢。众觉，解不死。已再缢，再觉解，不死。张度无奈，
谬谓守者：“谢：姨辈劳苦，生肉冷矣，亡及矣！吾宁不爱
雀鼠之息，为姨辈忧。”三月而守者信之，少懈怠，至夜
起更衣，缢棺侧，解之，系绝矣。巡方使者王世贞异其
事，下青州守。守下安丘令，征诸博士弟子，偕父老言
张氏故书生赵东周妇，为东周死，具如前状，宜旌使
者为上。御史奏未报，则以一少牢祀赵烈妇。於乎！齐怙侈任侠，好相雄长，以利固尔无盐氏之贾衒，史核
女之乌合，志传苟赏，以为明智。仅二千馀年，而烈妇
始大洗之，快哉！虽然，今皇帝风励谊行，化浃既世矣，
而以使者所目睹委节捐脰之事，往往不在《诗》《书》而
在甲胄，又其甚迺不在弧矢而在帷幨也。可慨也！使
者愧为男子矣。于是敬为《楚语》一章，下神而虞之。其
辞曰：

蕙羞蒸兮药房，汎霞膏兮荐天觞。修眸兮瑜珰，灵将
假兮中彷徨。怅独御兮亡懽，赪幽姿兮不可干。昭昭
兮启明，将薄鉴兮予微诚。灵肃肃兮双袂，偕子仇兮
来而逝。辕连柏兮𫐐扶荔，骖和鸾兮朝上帝。